REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/55-14

9. jun 2014. godine

B e o g r a d

ZAPISNIK

DRUGE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 10. MAJA 2014. GODINE

 Sednica je počela u 9,10 časova.

 Sednicom je predsedavala Aleksandra Tomić, predsednik Odbora.

 Pored predsednika, sednici su prisustvovali članovi Odbora: Zoran Pralica, Dragoljub Zindović, Dragomir Karić, Vladan Milošević, Radmilo Kostić, Jelena Mijatović, Aleksandar Jovičić, Olivera Pauljeskić, Petar Škundrić i Novica Tončev.

 Sednici je prisustvovao Goran Ćirić, zamenik člana Odbora Dragana Šutanovca.

 Sednici nisu prisustvovali članovi Odbora: Dragan Šutanovac, Ivan Karić, Vladimir Marinković, Mladen Grujić, Đorđe Stojšić i Enis Imamović.

 Sednici je prisustvovao narodni poslanik Milinko Živković, koji nije član Odbora.

 Sednici su, na poziv predsednika, prisustvovali Dragan Stevanović, državni sekretar u Ministarstvu privrede, i Mišela Nikolić, pomoćnik ministra privrede.

 Na predlog predsednika, Odbor je jednoglasno utvrdio sledeći

D n e v n i r e d

 1. Razmatranje Predloga zakona o izmeni Zakona o privatizaciji, koji je podnela Vlada (broj 02-1307/14 od 6. maja 2014. godine);

 2. Razno.

 Prva tačka dnevnog reda – **Razmatranje Predloga zakona o izmeni Zakona o privatizaciji**

 Odbor je razmotrio Predlog zakona o izmeni Zakona o privatizaciji u načelu i podneo Izveštaj Narodnoj skupštini.

 U uvodnim napomenama, Dragan Stevanović, državni sekretar u Ministarstvu privrede, podsetio je da je Odlukom Ustavnog suda utvrđeno da odredba člana 20ž stav 1. Zakona o privatizaciji nije u saglasnosti sa Ustavom Republike Srbije. Stupanjem na snagu Odluke Ustavnog suda došlo bi do nesagledivih posledica, a da bi se to sprečilo predložene su izmene Zakona kako bi se dobilo još 150 dana za preciznije, tačnije i adekvatnije rešavanje problema i sagledala potraživanja za svakog poverioca i subjekta privatizacije u restrukturiranju. Dobijeni podaci doprineće sagledavanju svih interesa i potreba privatnih lica i državnih institucija, kao i preciznijem formulisanju rešenja u novim zakonima o privatizaciji i stečaju. Istakao je da misli da ćemo uspeti da napravimo strategiju za rešavanje socijalnog i ekonomskog aspekta problema preduzeća u restrukturiranju, kako bi se okončao proces njihove privatizacije.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

 - da li postoji informacija u kom procentu su do sada poverioci subjekata privatizacije u restrukturiranju dostavili Agenciji za privatizaciju zahtev za isplatu potraživanja i da li se radi o dupliranju posla koji će poverioci subjekata privatizacije na osnovu predloženih zakonskih rešenja ponovo morati da rade;

 - kakva je vizija rešavanja problema vezanih za preduzeća u restrukturiranju posle isteka 150 dana od usvajanja predloženih izmena Zakona o privatizaciji;

 - da li je Ministarstvo privrede razmišljalo o dalekosežnim posledicama do kojih bi dovelo zatvaranje strateški važnih kompanija;

 - da li je cilj pronalaženje strateškog partnera ili prodaja „Železare Smederevo“;

 - da li se, u smislu člana 2. Predloga zakona, poveriocima subjekta privatizacije u restrukturiranju smatraju komercijalni poverioci i fizička lica koja imaju potraživanja nakon 1. januara 2008. godine;

 - da li država može nešto da učini za „RTB Bor“ po pitanju eventualnog otpisa dugova ili dela dugova prema Pariskom i Londonskom klubu poverilaca.

 U raspravi, istaknuto je da je prilikom odlučivanja o sudbini svakog preduzeća u restrukturiranju potrebno, pored ušteda u budžetu, uzeti u obzir troškove i posledice koje će nastati za kooperante, dobavljače i kupce. Odbor ne bi trebalo da se bavi rešavanjem pojedinačnih slučajeva preduzeća u restrukturiranju, već stvaranjem zakonskih uslova za rešavanje problema. Vlada mora biti efikasna prilikom sprovođenja predloženog zakona, jer postoje uslovi da se nađu dobra rešenja za neka preduzeća ukoliko se prikaže realno stanje. Istaknuto je da je nedostatak predloženog zakona što poverioci moraju da sačekaju 150 dana za naplatu potraživanja, ali je dobra strana što se izbegava stečaj određenih preduzeća. Izneto je da bi zatvaranje „Železare Smederevo“ negativno uticalo na preduzeća koja koriste proizvode „Železare“. Trebalo bi razmotriti mogućnost izgradnje proizvodne linije za hladno valjani lim u „Železari“, čime bi se u potpunosti zadovoljila tražnja domaće automobilske industrije i prestala potreba za uvozom. Izneto je upozorenje da treba obratiti pažnju da li je nekom iz menadžmenta „Železare“ bitno da se zadrži strateški partner kako bi opstao menadžment ili je interes da se proda i ne bude više trošak u budžetu. Iznet je podatak da „Železara“ ima 1620 dobavljača i izražena je sumnja da je možda nekom iz „Železare“ interes da prezentuje pogrešne podatke. Najmanje pet inostranih kompanija bi bile spremne, ako imaju čistu situaciju, da kao većinski vlasnici uđu u strateške i partnerske odnose u „Petrohemiju“. „Rudarsko-topioničarski basen Bor“ je državno preduzeće koje poslednjih godina ostvaruje dobit iz tekućeg poslovanja, ali ima dugovanja sa kamatama iz prošlosti. „RTB Bor“ je 2011. godine izdvojio velike sume novca za isplate fizičkim licima na ime naknade za štete, eksproprijacije i drugo. Izneto je upozorenje da je poslednjih nekoliko dana primećeno da veliki broj privatnika, računajući da će naplatiti potraživanja posle 14. maja 2014. godine, premešta svoja potraživanja prema „RTB Bor“ na fizička lica. Stanje dugovanja „RTB Bor“ Pariskom i Londonskom klubu poverilaca iznosi 287 miliona evra sa glavnicom i kamatama.

 Povodom diskusije, predstavnici Ministarstva privrede su izneli da nemaju precizne i egzaktne informacije o stanju dugovanja i zahteva poverilaca za naplatu potraživanja prema preduzećima u restrukturiranju, kao ni informacije o kamatama. Državni poverioci su se u prethodnom periodu prijavljivali za otpust duga, ali ti podaci već dugo nisu ažurirani. Ustavni sud Srbije je dozvolio naplatu potraživanja radnika na osnovu izvršnih sudskih presuda, pa je Ministarstvo privrede tražilo podatke od sudova i preduzeća koja su često u blokadi zbog potraživanja naplaćenih po tom osnovu zadnje tri godine, ali nije dobilo precizne podatke. Ministarstvo privrede očekuje da će dobiti pravu sliku stanja na osnovu prijava potraživanja po predloženom zakonu. Vlada neće čekati istek roka od 150 dana za predlaganje mera. Predložiće se mere za rešavanje socijalnih pitanja, odnosno predložiće se novi zakon o radu. Menjaće se svi propisi kako bi se unapredila regulativa u oblasti tržišta rada, a sredstva za sprovođenje propisa obezbeđena su u tranzicionom fondu u budžetu Republike Srbije za ovu godinu. Vlada planira da do kraja juna 2014. godine dostavi Narodnoj skupštini predloge novih zakona o radu, privatizaciji, stečaju, planiranju i izgradnji, penzijskom i invalidskom osiguranju, privremenom usklađivanju osnovice za obračun i isplatu zarada kod korisnika javnih sredstava, državnim službenicima, podsticanju ulaganja, osiguranju i eksproprijaciji. Realnost je da država više nema novca za isplatu radnika u preduzećima koja više ne rade, nego što rade. Za državu je jeftinije da zatvori neka preduzeća, nego da finansira njihov rad. Mesečni troškovi „Železare Smederevo“ iznose osam miliona dolara. Vlada je obrazovala Radnu grupu koja je zadužena da u roku od 15 dana obavi razgovore sa svim strateškim i potencijalno zainteresovanim investitorima i partnerima za „Železaru Smederevo“. Na čelu Radne grupe je ministar privrede, a u njenom sastavu su predstavnici drugih ministarstava i „Železare Smederevo“. Radna grupa će podneti izveštaj o načinu na koji su vođeni razgovori i o elementima i rezultatima tih razgovora, na osnovu čega će Vlada doneti stratešku odluku. Na sličan način, Vlada je na korak od rešenja statusa „Petrohemije“ iz Pančeva, što bi zajedno sa „Železarom“ dovelo do uštede u budžetu od oko 200 miliona evra na godišnjem nivou. Kupovina vremena se odnosi na sve poverioce, i fizička i pravna lica. Otpust potraživanja nije predmet predloženog zakona. Država će pomoći da „RTB Bor“ stane na noge kroz unapred pripremljen plan reorganizacije, kao i u drugim slučajevima.

 U diskusiji su učestvovali Aleksandra Tomić, Goran Ćirić, Dragomir Karić, Novica Tončev, Petar Škundrić, Zoran Pralica, Milinko Živković, Dragan Stevanović i Mišela Nikolić.

 Odbor je, u skladu sa članom 155. Stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmeni Zakona o privatizaciji u načelu.

 Za izvestioca Odbora na sednici Narodne skupštine određena je Aleksandra Tomić, predsednik Odbora.

 Druga tačka dnevnog reda – **Razno**

 Odbor je razmotrio obaveštenje narodnog poslanika Vesne Besarović da joj je 16. aprila 2014. godine potvrđen mandat narodnog poslanika, čime joj je shodno članu 11. Zakona o izboru narodnih poslanika („Službeni glasnik RS“, br. 35/00, 69/02-dr. propis, 57/03-US, 72/03-dr. zakon, 18/04, 85/05-dr. zakon, 101/05-dr. zakon, 104/09-dr. zakon, 28/11-US, 36/11), prestala funkcija člana Saveta Komisije za zaštitu konkurencije.

 Odbor je, na osnovu člana 24. stav 2. tačka 2), stav 3. i stav 4. tačka 2), kao i čl. 27. i 28. Zakona o zaštiti konkurencije („Službeni glasnik RS“, br. 51/09, 95/13), a u vezi člana 11. Zakona o izboru narodnih poslanika, jednoglasno konstatovao prestanak mandata Vesne Besarović danom potvrđivanja poslaničkog mandata, 16. aprila 2014. godine, kao i da je, na osnovu člana 22. Zakona o izmenama i dopunama Zakona o zaštiti konkurencije („Službeni glasnik RS“, broj 95/13), pokrenut postupak za izbor predsednika i članova Saveta Komisije za zaštitu konkurencije.

 Sednica je zaključena u 9,45 časova.

 Sastavni deo zapisnika čini obrađen tonski snimak sednice Odbora.

 SEKRETAR PREDSEDNIK

Dušan Lazić dr Aleksandra Tomić